Washington odao počast 'istinskom divu američke vanjske politike'
Na komemoraciji u Centru Kennedy bili su predsjednik Barack Obama i državna tajnica Hillary Clinton te gosti sa svih strana svijeta
Hillary Clinton: "Amerika je zbog njegovog rada sigurnija, a milijuni ljudi diljem svijeta dobili su priliku iskazati svoje pune potencijale”. Predsjednici država, ministri vanjskih poslova, prijatelji i kolege okupili su se u Centru Kennedy u Washingtonu na komemoraciji za američkog diplomata Richarda Holbrookea, koji je preminuo prošli mjesec u 69. godini. Skupu u washingtonskom Centru Kennedy nazočili su predsjednik Barack Obama, dopredsjednik Joe Biden, državna tajnica Hillary Clinton i njen suprug, bivši predsjednik Bill Clinton, u čijoj je administraciji Holbrooke bio posebni izaslanik za Balkan, te arhitekt Daytonskog mirovnog sporazuma. 69-godišnji Holbrooke preminuo je 13. prosinca od posljedica puknuća aorte, a smrt ga je zatekla na mjestu posebnog izaslanika za Afganistan i Pakistan. Predsjednik Obama rekao je da je Holbrooke bio 'istinski div američke vanjske politike', te da je on 'Ameriku učinio snažnijom, sigurnijom i uglednijom'. 'Bio je angažiran kao mladi diplomat u Vijetnamu, bio je tvorac sporazuma kojim je okončano krvoproliće na Balkanu, bio je posebni izaslanik za Afganistan i Pakistan, te je radio na drugim brojnim kriznim žarištima. Jednostavno rečeno – bio je jedan od velikana američke vanjske politike' - rekao je predsjednik Obama. Državna tajnica Hillary Clinton u State Departmentu je još jednom govorila o ostavštini Richarda Holbrookea. Pri tome je rekla i ovo: "Richard Holbrooke borio se s nekim od najtežih i najvažnijih izazova u američkoj vanjskoj politici. Amerika je zbog njegovog rada sigurnija, a milijuni ljudi diljem svijeta dobili su priliku iskazati svoje pune potencijale”. Ime Richarda Holbrookea bit će zauvijek vezano uz Daytonski mirovni sporazum kojim je 1995.godine okončan rat u Bosni i Hercegovini. "Na papiru imamo mir, a naš najveći izazov je provesti ga na terenu” - rekao je po potpisivanju sporazuma Richard Holbrooke. Haris Siladžić je bio jedan od ključnih sudnionika mirovnih pregovora u Daytonu kao tadašnji bosanskohercegovački premijer. U izjavi nakon Holbrookeove smrti, Silajdžić je rekao: "Svijet je izgubio jako sposobnog diplomata. Potrebni su nam dobri ljudi, diljem svijeta, kako bi spriječili ratove i kako bi stvorili mir. Holbrooke je bio jedan od najboljih”. Na komemoraciji u Centru Kennedy, Hrvatsku su predstavljali Mario Nobilo, državni tajnik za politička pitanja u Ministarstvu vanjskih poslova, te veleposlanica Kolinda Grabar Kitarović.